**OBRAZLOŽENJE**

**ZA NACRT PRIJEDLOGA ZAKONA O IZMJENAMA I DOPUNAMA ZAKONA O SUZBIJANJU ZLOUPORABE DROGA**

Osnovna izmjena Zakona o suzbijanju zlouporabe droga je usklađivanje nacionalnog zakonodavstva s pravnom stečevinom Europske unije prenošenjem Direktive (EU) 2017/2103 kako bi se nove psihoaktivne tvari obuhvatile definicijom „droge” , stoga se zakonskim prijedlogom definira pojam „novih psihoaktivnih tvari“, kako bi se osiguralo sankcioniranje i osnova za postupanje posjedovanje novih psihoaktivnih tvari do trenutka njihovog stavljanja na Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga.

Zakonski prijedlog propisuje mogućnost da ovlašteni djelatnici koji provode programe prevencije, liječenja, odvikavanja i smanjenja štete radi praćenja dostupnosti i pojavnosti novih psihoaktivnih tvari u cilju zaštite javnog zdravlja mogu posjedovati uzorke droge u svrhu upućivanja na analizu u ovlašteni laboratorij.

S obzirom da se uglavnom radi o sintetskim kanabinoidima čija konzumacija može uzrokovati ozbiljne posljedice po zdravlje, čak i sa smrtnim ishodom, u cilju zaštite života i zdravlja ljudi, zakonskim izmjenama omogućeno je ministru nadležnom za zdravstvo donošenje naredbe o zabrani uporabe nove psihoaktivne tvari.

Zakonskim izmjenama definira se „industrijska konoplja“ kao konoplja koja se nalazi na Zajedničkoj sortnoj listi Europske unije sa sadržajem THC-a 0,2%, te je u definiranju industrijske konoplje naznačeno da nije riječ o biljci iz koje se može dobiti droga, te da se ne nalazi na popisu droga.

Tom izmjenom omogućava se korištenje cijele biljke industrijske konoplje u industrijske svrhe (kao građevinskoj, tekstilnoj i kozmetičkoj industriji te autoindustriji i industriji papira te proizvodnja goriva iz biomase), za razliku od dosadašnjeg stanja gdje se koriste sjemenke navedenih sorti i to isključivo u prehrambenoj industriji za proizvodnju hrane i hrane za životinje, a preostali dio biljke se uništava.